Szentgyörgyvár község önkormányzata képviselő testületének 14/2014 (XI.26.) önkormányzati rendelete

a szervezeti és működési szabályzatáról

Szentgyörgyvár Önkormányzat Képviselőtestülete Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 53. §. /1/ bekezdésében, valamint Magyarország Alaptörvénye 32. cikk (1) bekezdés a. és d. pontjában meghatározott feladatkörében eljárva a szervezeti és működési szabályzatáról az alábbi rendeletet alkotja:

I. fejezet
ÁLTALÁNOS RENDELKEZÉS
Az önkormányzat és jelképei
1. §.
Az önkormányzat

/1/ Megnevezése: Szentgyörgyvár Község Önkormányzata

 /továbbiakban: Önkormányzat/

/2/ Székhelye: Szentgyörgyvár Kossuth u. 48.

/3/ Működési területe: Szentgyörgyvár Község közigazgatási területe

/4/ Az önkormányzat jogi személy.

/5/ A képviselőtestület hivatalának neve:

Sármelléki Közös Önkormányzati Hivatal

Székhelye: Sármellék, Dózsa Gy. u. 324.   

2.§.
/1/ Az önkormányzat jelképei: a címer és a zászló.

/2/ Az önkormányzat címere:

A címerpajzs a pajzsfőnél vágott kerektalpú pajzs.

A pajzsfő első vörös mezejében lebegő arany szőlőtőke, második kék mezejében zöld halmon ezüst vár, várbástyával és toronnyal. A pajzsfő harmadik vörös mezejében lebegő arany lombos fa.

A pajzs alsó kék mezejében ezüst, páncélos Szent György lovag lóháton ülve, amint lándzsájával átdöfi a fekvő arany sárkányt. Lándzsája végén ezüst zászlócskán vörös kereszt látható.

A pajzs alatt, lebegő arany szalagon, fekete betűkkel „SZENTGYÖRGYVÁR” felirat szerepel.

/3/ Az Önkormányzat zászlója:

A zászlólap 2:1 arányú, álló formátumú, 100x200 cm-es fehér zászlóselyem, alul aranyrojt díszítése. Az önkormányzat címere a zászlólap közepén - színes megjelenítéssel, mindkét oldalon szitanyomással – foglal helyet, mely alatt a község neve lebegő arany szalagon feketével ívelten jelenik meg.

/4/ A képviselőtestület a címer és a zászló használatáról külön önkormányzati rendeletben rendelkezett.

/5/ A képviselőtestület, a polgármester, a Közös Hivatal bélyegzőjén a Magyar Köztársaság címere használható.

II. fejezet
Települési önkormányzat
Az önkormányzat feladata, hatásköre, szervezete
3.§.
/1/ Az önkormányzat feladatait az Mötv. 10.§-a tartalmazza.

/2/ Az önkormányzat szabadon vállalhatja közfeladat ellátását abban az esetben, ha

a./  ellátása nem sérti más települések érdekeit,

b./  nem tartozik más szerv kizárólagos feladat- és hatáskörébe,

c./ megvalósítása nem veszélyezteti a kötelezően előirt feladat és hatáskörök ellátását,

d./ ellátásához a szükséges feltételek fennállnak.

/3/ A feladatok önkéntes vállalása előtt minden esetben előkészítő eljárást kell lefolytatni, melynek keretében az érintett bizottságok és a pénzügyi bizottság véleményét ki kell kérni. Jelentősebb költségkihatással járó feladatellátás felvállalása előtt ideiglenes bizottság is létrehozható, s külső szakértők közreműködése is igénybe vehető.

/4/ Az előkészítő eljárás lefolytatásáról a polgármester gondoskodik. A közfeladat önkéntes felvállalását tartalmazó javaslat akkor terjeszthető a képviselőtestület elé, ha tartalmazza a megvalósításához szükséges költségvetési forrásokat.

/5/ Önként vállalt feladatok tárgyában az éves költségvetésben a gazdálkodást meghatározó pénzügyi tervekben – a fedezet biztosításával egyidejűleg – kell állást foglalni.  

4.§.
/1/ Az önkormányzat jogi személy. Az önkormányzati feladat- és hatáskörök a képviselőtestületet illetik meg.

A képviselőtestület hatásköréből át nem ruházható feladatok körét az Mötv. 42.§-a szabályozza.

/2/ A bizottságra és a polgármesterre átruházott feladat- és hatásköröket a 3. és 4. melléklet tartalmazza.

/3/ Az átruházott hatáskör tovább nem ruházható, viszont bármikor visszavonható.

/4/ A képviselőtestület kezdeményezheti, hogy a képviselőtestület vizsgálja felül bizottságának, polgármesternek – a képviselőtestület által átruházott – önkormányzati ügyekben hozott döntéseit.

/5/ A képviselőtestület a feladatkörébe tartozó közszolgáltatások céljából önkormányzati intézményt, vállalatot, más szervezetet/a továbbiakban együtt: intézmény/ alapíthat, kinevezi vezetőiket.

Az intézményvezetők megbízása során az intézmény tevékenységi körére vonatkozó törvényi rendelkezések, továbbá a közalkalmazottak jogállásáról szóló törvény és annak végrehajtásáról rendelkező kormányrendeletekben meghatározott eljárási szabályok betartásával jár el.

5.§
A Képviselőtestület az önkormányzat feladat- és hatáskörébe tartozó, települési szilárdhulladék-kezelési közszolgáltatás ellátására irányuló feladatkörét, valamint - a települési szilárd hulladékkezelési közszolgáltatás regionális szintű végzése céljából - gazdálkodó szervezet alapítására és vezetőjének kinevezésére irányuló hatáskörét, - az Mötv. 42.§. 5. pontjában foglalt felhatalmazás alapján – a Nyugat-Balaton és Zala folyó medence nagytérségi települési szilárd hulladékai kezelésének korszerű megoldására létrehozott Önkormányzati Társulásra – a továbbiakban Társulás - ruházza át. Az önkormányzati közfeladat átruházása, a települési szilárdhulladék-kezelési közszolgáltatás ellátására irányuló, már meglévő helyi közszolgáltatói szerződéseket, azok hatálya alatt nem érinti.

A Társulás, a települési szilárd hulladékkezelési közszolgáltatás regionális szintű végzése céljából kizárólag egyszemélyes gazdasági társaságot alapíthat.

A Társulás által a települési szilárd hulladékkezelési közszolgáltatás regionális szintű végzése céljából alapítandó egyszemélyes gazdasági társaság, további gazdálkodó szervezetet nem alapíthat és gazdálkodó szervezetben részesedést, nem szerezhet.

A Társulás kizárólagos tulajdonában álló, egyszemélyes gazdasági társaság alapítására és működésére, a gazdasági társaságokra vonatkozó általános szabályok mellett, az államháztartásról szóló 2011. évi CXCV. törvényben foglaltak az irányadók.

III. fejezet
A képviselőtestület működése
A képviselőtestület összehívása
6.§.
/1/ A képviselőtestület tagjainak száma 5 fő.

/2/ A képviselőtestület alakuló, rendes, rendkívüli, együttes ülést, valamint közmeghallgatást tart.

/3/ A képviselőtestület a munkatervében meghatározott ütemezés szerint évente legalább 10 ülést tart.

A képviselőtestület a közmeghallgatást nem tartalmazó üléseit a községházán tartja.

/4/ Az ülés meghívóját és az előterjesztéseket a képviselőknek a tanácskozási joggal meghívottaknak és a részvételi joggal jelenlévőknek olyan időpontban kell megküldeni, hogy azok az ülés előtt legalább 5 nappal megkapják.

A meghívót a Közös Hivatal hirdetőtábláján ki kell függeszteni.

/5/ A polgármester rendkívüli testületi ülést köteles összehívni a képviselők legalább egynegyedének, vagy bizottságának a napirendet is tartalmazó indítványára, a kezdeményezést követő 8 napon belül. Ilyen sürgős, halasztást nem tűrő esetben az ülés előtt 8 órával is kiküldhető a meghívó.

Erre bármilyen értesítési mód igénybevehető, el lehet tekinteni az írásbeliségtől is, a sürgősség okát azonban mindenképpen közölni kell.

/6/ Közmeghallgatást igénylő napirendeket tárgyaló ülések időpontját, helyét legalább 30 nappal az ülés előtt a helyben szokásos módon nyilvánosságra kell hozni.

/7/ A képviselőtestület ülésére tanácskozási joggal meg kell hívni az egyesület elnökét.

Munkaprogram, munkaterv
7.§.
/1/ A polgármester programot terjeszt a képviselőtestület elé, amely – a testület megbízatásának időtartamára – a településfejlesztés, a helyi közszolgáltatások szervezetésének főbb céljait, feladatait tartalmazza. A program azokat a helyi közügyeket, közszolgáltatásokat is rögzíti, amelyekben a feladatokat is vállaló önszerveződő közösségek és vállalkozások támogatást kapnak a képviselőtestülettől.

/2/ A képviselőtestület működésének alapja – a program végrehajtását célzó – munkaterv.

/3/ Az éves munkaterv tervezetét – a polgármester irányításával – a jegyző állítja össze, a polgármester terjeszti jóváhagyás végett a képviselőtestület elé. Ezt megelőzően gondoskodik arról, hogy a képviselőtestület és a bizottságok munkaterv – tervezetei között összhang legyen.

/4/ A munkaterv fő tartalmi elemei:

-a tárgyidőszak fő feladatainak felvázolása, azon ügyeknek a pontos megjelölése, amelyek eldöntéséhez a képviselőtestület igényli a lakossági fórumok segítségét és közreműködését,

-az ülések tervezett időpontja, napirendjei,

-azon napirendek megjelölése, ahol közmeghallgatást kell tartani,

-napirend előterjesztésének megjelölése,

-közmeghallgatás időpontja.

A képviselőtestület ülése
Az ülés vezetés szabálya
8. §.
/1/ A képviselőtestületi ülés – a zárt ülés kivételével – nyilvános.

/2/ A képviselőtestület ülésére meg kell hívni:

a./ a képviselőtestület tagjait,

b./ jegyzőt,

c./ napirend előadóját,

d./ akinek jelenléte a napirend szempontjából fontos,

e./ az egyesület elnökét.

/3/ A Közös Hivatal működésével kapcsolatban felmerülő kérdésekben Szentgyörgyvár Község Önkormányzatának Képviselő-testülete a társult önkormányzatok képviselő-testületeivel szintén együttes ülést tart.

/4/ Az együttes ülést bármelyik polgármester kezdeményezheti, megjelölve a napirendi javaslatot.

9. §.
/1/ A képviselőtestület az Mötv. 46.§. (2) bekezdésében meghatározott esetekben zárt ülést tart.

/2/ A képviselőtestület ülését a polgármester vezeti. Akadályoztatása esetén az alpolgármester, mindkettőjük akadályoztatása esetén a korelnök.

/3/ A polgármester a testületi ülés vezetése során

a./ megállapítja, hogy a képviselőtestület ülését az SZMSZ szerint hívták össze,

b./ megállapítja az ülés határozatképességét,

c./ előterjeszti az ülés napirendjét,

d./ tájékoztatást ad a lejárt határidejű önkormányzati döntések végrehajtásáról,

e./ tájékoztatást ad az előző képviselőtestületi ülésen elhangzott bejelentések nyomán tett intézkedésekről,

f./ ismertetést ad az átruházott hatáskörben hozott döntésekről.

/4/ A képviselőtestület a napirendről vita nélkül határoz.

Az előterjesztés
10.§.
/1/ Előterjesztésnek minősül a munkatervbe felvett, a képviselőtestület, vagy a képviselőtestület bizottsága által előzetesen javasolt rendelet és határozat tervezet, beszámoló és tájékoztató.

/2/ A testületi ülésre az előterjesztés írásban vagy szóban kerül benyújtásra. A határozati javaslatot akkor is írásban kell benyújtani, ha az előterjesztésre szóban kerül sor.

Halaszthatatlan esetben a polgármester engedélyezheti az írásban foglalt előterjesztések és határozati javaslatok az ülésen történő kiosztását.

/3/[1] Írásos előterjesztést kell készíteni az alábbi ügyekben:

a./ rendelet alkotása,

b./ szervezet kialakítása,

c./ helyi népszavazás,

d./ költségvetés meghatározása, végrehajtási beszámolója,

e./ településrendezési terve jóváhagyásával kapcsolatban,

f./ társulás létrehozása, csatlakozás, kilépés,

g./ intézmény alapítás, megszüntetés, átszervezés,

h./ valamennyi önkormányzati vállalkozás ügyében.

A felsorolásban nem szereplő ügyek szóban is előterjeszthetők.

Sürgősségi indítvány
11.§.
/1/ Sürgősségi indítványnak minősül minden olyan indítvány, amely az ülés meghívójában nem szerepel.

A képviselőtestület a polgármester javaslatára egyszerű vagy minősített szótöbbséggel soronkívül dönt az előterjesztés tárgyában.

/2/ A sürgősségi indítvány benyújtásának feltételei:

a./ sürgősségi indítvány – sürgősség tényének rövid indokolásával – legkésőbb az ülést megelőző nap l6 óráig írásban nyújtandó be a polgármesternél.

Sürgősségi indítványt nyújthat be a polgármester, az alpolgármester, a bizottság elnöke, a képviselők, a jegyző, a helyi kisebbségi önkormányzat testülete.

b./ Ha a polgármester vagy valamely képviselő ellenzi az azonnali tárgyalást, akkor a sürgősség kérdését – a napirend lezárása után – vitára kell bocsátani. A polgármester ismerteti az indítványt, majd alkalmat ad az indítványozónak a sürgősség tényének rövid megindokolására.

c./ Ha a képviselőtestület nem ismeri el a sürgősséget, úgy az indítványt egyszerű napirendi javaslatként kell kezelni, s a napirendek meghatározásakor kell állást foglalni arról, mikorra tűzzék napirendre illetőleg hányadik napirendként.

A tanácskozás rendje és szavazás
12.§.
/1/ A polgármester a napirend sorrendje szerint minden előterjesztés felett külön-külön nyit vitát, melynek során

a./ az előadó a napirendhez a vita előtt szóban kiegészítést tehet,

b./ az előadóhoz a képviselőtestület tagjai, a tanácskozási joggal résztvevők kérdéseket tehetnek fel, amelyre az előadó köteles rövid választ adni.

/2/ A felszólalásokra a jelentkezés sorrendjében kerülhet sor. A felszólalás időtartama legfeljebb 5 perc. Ugyanazon napirend keretében az ismételt felszólalás időtartama a 2 percet nem haladhatja meg. Az idő túllépése miatt a polgármester megvonhatja a szót a felszólalótól.

/3/ A képviselőtestület esetenként dönt arról, hogy az ülésen megjelent állampolgároknak hozzászólási jogot biztosit.

A polgármester soronkivüli felszólalást is engedélyezhet.

/4/ Az önkormányzati bizottság a bizottság hatáskörébe tartozó előterjesztéshez – az ezekhez benyújtott módosító javaslatokat is értékelő – ajánlást nyújthat be a képviselőtestülethez.

/5/ Az előterjesztő a javaslatot, illetve a települési képviselő a módosító javaslatát a vita bezárásáig megváltoztathatja, és a szavazás megkezdéséig azt bármikor vissza is vonhatja. Ha a képviselő a módosító javaslatát megváltoztatja, akkor az elnök az újabb javaslatként véleményezésre a tárgy szerint érintett bizottságnak adja.

/6/ A vita lezárására, a hozzászólások időtartamának korlátozására a testület bármely tagja tehet javaslatot. E javaslatról vita nélkül a testület határoz. A vita lezárása után a napirend előadója válaszol a hozzászólásokra.

/7/ A vita lezárása után a határozathozatal előtt a jegyzőnek szót kell adni, ha a javaslatok törvényességét illetően észrevételt kíván tenni.

/8/ Bármely képviselő, illetve a napirend előadója a szavazás megkezdéséig javasolhatja a téma napirendről történő levételét. A javaslatról a képviselőtestület vita nélkül egyszerű többséggel határoz.

13.§.
/1/ A polgármester az előterjesztésben szereplő és a vitában elhangzott határozati javaslatokat egyenként bocsátja szavazásra. Először a módosító és kiegészítő indítványokról dönt a testület – az elhangzás sorrendjében – majd az egész határozati javaslatról.

/2/ A javaslat elfogadásához a jelenlévő képviselők több mint a felének igen szavazata szükséges. A képviselőtestület döntéshozatalából kizárható az, akit vagy akinek a hozzátartozóját az ügy személyesen érinti.

A képviselő köteles bejelenteni a személyes érintettséget. A kizárásról az érintett települési képviselő kezdeményezésére, vagy bármely képviselő javaslatára a képviselőtestület dönt.

A kizárt települési képviselőt a határozatképesség szempontjából jelenlévőnek kell tekinteni.

/3/ Minősített többség szükséges:

a./ önkormányzati rendelet alkotásához,

b./ az önkormányzat szervezetének kialakításához és működésének meghatározásához, továbbá a törvény által hatáskörébe utalt választáshoz, kinevezéshez, vezetői megbízáshoz,

c./  megállapodás külföldi önkormányzattal való együttműködéshez, nemzetközi önkormányzati szervezethez való csatlakozáshoz, abból történő kiváláshoz,

d./ intézmény alapításához, átszervezéséhez, megszüntetéséhez,

e./ önkormányzati képviselő kizárásához,

f./ az összeférhetetlenség, valamint a méltatlanság megállapításához,

g./ képviselői megbízatás megszűnéséről való döntéshez,

h./ az Mötv. 46.§ (2) bekezdés c.) pontja szerinti zárt ülés elrendeléséhez,

i./ képviselőtestület megbízatásának lejárta előtti feloszlatásához,

j./ polgármester elleni kereset benyújtásához,

k./ az SZMSZ-ben meghatározott ügyek eldöntéséhez,

l./ önkormányzat tulajdonában lévő ingatlan elidegenítéséhez, vállalkozásba való bevitelhez,

m./ képviselőtestület hatáskörének átruházásához,

n./ önkormányzati társulás létrehozásához, megszüntetéséhez, abból történő kiváláshoz, a társulási megállapodás módosításához, társuláshoz, érdekképviseleti szervhez való csatlakozáshoz, abból történő kiváláshoz.

/4/ A képviselőtestület döntéseit /határozat, rendelet/ nyílt szavazással hozza.

Titkos szavazást tarthat mindazokban az ügyekben, amelyekben zárt ülést köteles tartani, illetve zárt ülést tarthat.

Az alpolgármester választásánál a titkos szavazás kötelező.

A polgármester nyomatékosan felhívja a figyelmet a tárgyalt ügy bizalmas kezelésére és azzal kapcsolatos titoktartásra.

/5/ Zárt ülésen hozott határozatot a nyilvános ülésen ismertetni kell az adatvédelmi szabályok figyelembevételével.

/6/ A képviselőtestület határozatait külön-külön naptári év elejétől kezdődően folyamatos sorszámmal kell ellátni a következők szerint:

…../20..(…hó…nap) határozat

/7/ A határozatról a Közös Hivatal betűrendes és határidős nyilvántartást vezet.

/8/ A jegyzőkönyvet az ülést követő l5 napon belül el kell küldeni a Zala Megyei Kormányhivatalnak.

/9/ A határozatok végrehajtásával kapcsolatos előterjesztéseket a jegyző – a végrehajtásért felelősök közreműködésével – készíti elő és terjeszti a képviselőtestület elé.

14.§.
/1/ Név szerinti szavazást kell elrendelni ha:

a./ azt törvény előírja,

b./ azt a képviselőtestület egyharmada indítványozza,

c./ azt a polgármester és a bizottság elnöke kéri.

Ügyrendi kérdésben név szerinti szavazást tartani nem lehet.

/2/ A név szerinti szavazás úgy történik, hogy a jegyző felolvassa a tagok nevét és a jelenlévő tagok pedig a nevük felolvasásakor igennel vagy nemmel szavaznak.

/3/ A név szerinti szavazásról jegyzőkönyvet kell készíteni. A külön hitelesített névsort a jegyzőkönyvhöz kell csatolni.

/4/ A szavazatok összeszámlálásáról a levezető elnök gondoskodik.

Ha a szavazás eredménye felől kétség merül fel, vagy ha azt valamelyik képviselő kéri, az elnök a szavazást köteles megismételni.

Kérdés, interpelláció
15.§.
/1/ a./ Kérdés: az önkormányzati hatáskörbe tartozó szervezeti, működési, döntési, előkészítési jellegű felvetés vagy tudakozódás.

b./ Interpelláció: az SZMSZ-ben meghatározott személyek magyarázat adási kötelezettsége a feladatkörükbe tartozó valamennyi ügyben.

/2/ A képviselők – a napirend lezárása után – a polgármestertől, alpolgármestertől, bizottság elnökétől, és a jegyzőtől önkormányzati ügyekben felvilágosítást kérhetnek, amelyre az ülésen vagy legkésőbb l5 napon belül írásban érdemi választ kell adni.

/3/ Az interpellációt szóban és írásban is elő lehet terjeszteni.

/4/ A képviselőtestületi ülésen az interpellációra adott válasz elfogadásáról az interpelláló nyilatkozik, majd vita nélkül a testület dönt az elfogadásáról. Ha a képviselőtestület a választ nem fogadja el, annak vizsgálatát a polgármesterre bízza.

Tanácskozás rendjének fenntartása
16.§.
/1/ A polgármester a tanácskozás rendjének fenntartása érdekében

a./ figyelmezteti azt a hozzászólót, aki eltért a tárgyalt témától, a tanácskozáson nem illó, másokat sértő a megfogalmazása,

b./ ismételt figyelmeztetést követően megvonhatja a hozzászólótól a szót,

c./ rendre utasíthatja azt a személyt, aki a képviselőtestület tagjaihoz illetve a képviselőtestület ülésén méltatlan magatartást tanúsít,

d./ ismétlődő rendzavarás esetén a polgármester indítványozhatja a rendbontó képviselő tiszteletdíjának csökkentését.

/2/ Az ülésen megjelent állampolgárok esetében, azt aki a tanácskozás rendjét megzavarja, rendre utasítja, ismételt esetben kötelezheti a terem elhagyására is.

/3/ A polgármesternek a rendfenntartás érdekében tett intézkedése ellen felszólalni, azokat visszautasítani, velük vitába szállni nem lehet.

A jegyzőkönyv
17.§.
/1/ A képviselőtestület üléséről jegyzőkönyvet kell készíteni, amely a megjelent képviselők és meghívottak nevét, a tárgyalt napirendi pontokat, a tanácskozás lényegét, a szavazás számszerű eredményét és a hozott döntéseket tartalmazza. A jegyzőkönyv elkészítéséről a jegyző gondoskodik.

/2/ A testület üléséről 2 példányban kell jegyzőkönyvet készíteni, ebből:

a./ az eredeti példányt a jegyző kezeli,

b./ az egyik példányt meg kell küldeni l5 napon belül a Megyei Zala Megyei Kormányhivatalnak.

/3/ A képviselőtestület üléséről készített jegyzőkönyvhöz csatolni kell a meghívót és a mellékleteit, az elfogadott rendeleteket.

A képviselő kérelmére az írásban is benyújtott hozzászólást mellékelni kell a jegyzőkönyvhöz.

/4/ A jegyzőkönyv tartalmazza:

a./ az ülés jellegét /alakuló, rendes, rendkívüli, közmeghallgatás/,

b./ az ülés nyilvános vagy zárt ülési módját,

c./ az ülés helyét, időpontját,

d./ a megjelent képviselők nevét /a távolmaradt képviselők névsorát/,

e./ az ülésen tanácskozási joggal résztvevők nevét,

f./ az ülés megnyitásának időpontját,

g./ az elfogadott napirendet,

h./ napirendként az előadó és a felszólalók nevét, a kérdéseket, a hozzászólások lényegét,

i./ a határozathozatal módját,

j./ a szavazás számszerű eredményét és a hozott döntés szövegét, külön indítványra a kisebbségi véleményt,

k./ a polgármester esetleges intézkedéseit /az ülésen történt fontosabb eseményeket/,

l./ az elhangzott kérdéseket, interpellációkat, valamint az azokkal kapcsolatos válaszokat és határozatokat,

m./ az ülés bezárásának az időpontját.

/5/ A képviselőtestület ülésének jegyzőkönyvét a polgármester és a jegyző írja alá.

/6/ A választópolgárok /zárt ülés kivételével/ betekinthetnek a képviselőtestület előterjesztésébe és ülésének jegyzőkönyvébe, valamint a község honlapján (www.szentgyorgyvar.hu) a rendeletek egységes szerkezetben, és a jegyzőkönyvek megtalálhatók.

A zárt ülésről külön jegyzőkönyvet kell készíteni.

/7/ Szentgyörgyvár és Sármellék Községek Önkormányzatai Képviselő-testületeinek illetve a Közös Hivatalt létrehozó képviselő-testületek együttes üléséről egy jegyzőkönyvet kell készíteni, melyet minden polgármester és a jegyző ír alá.

A jegyzőkönyv l-l példányát el kell helyezni mindegyik képviselőtestület jegyzőkönyvinél.

IV. fejezet
Az önkormányzati rendeletalkotás
18.§.
/1/ A képviselőtestület – Magyarország Alaptörvénye 32. cikk (2) bekezdésében kapott felhatalmazás alapján – a törvény által nem szabályozott helyi társadalmi viszonyok rendezésére, továbbá törvény felhatalmazása alapján – annak végrehajtására – önkormányzati rendeletet alkot.

19.§.
/1/ Önkormányzati rendelet alkotását kezdeményezheti:

-a települési képviselők,

-önkormányzati bizottság elnöke,

-polgármester, alpolgármester, jegyző,

-a település civil szervezeteinek vezetői,

-önkormányzati társulás tagjai.

/2/ Rendelet tervezet előkészítése.

a./ a képviselőtestület – a lakosság szélesebb körét érintő rendeletek előkészítésénél – elveket, szempontokat állapit meg,

b./ a rendelet tervezet szakmai előkészítése a jegyző feladata,

c./ a tervezet elkészítésébe szakértő is felkérhető, melyre a jegyző tesz javaslatot és részt vesz az előkészítésben.

/3/ A tervezet véleményezése,

a./ önkormányzati rendeletek előkészítése során széleskörű elemzésből kell kiindulni, ennek elsődleges forrásai:

- a szabályozandó tárgy szerint érintett szervek, szakemberek véleménye,

- a lakossági közvélemény-kutatás,

b./ a polgármester – a körjegyző véleményének meghallgatása után – egyes rendelet tervezeteket – az érdemi vita előtt közmeghallgatásra bocsát,

c./ a lakosság széles rétegeinek jogait, kötelességeit érintő önkormányzati rendeletek tervezeteit legalább 10 napig közszemlére kell bocsátani, melynek megtörténtéről a lakosságot a helyben szokásos módon tájékoztatni kell.

/4/ Az önkormányzati rendelet tervezet képviselőtestület elé terjesztése és elfogadása:

a./ a jegyző az előkészítést és véleményezést követően a rendelet tervezetet indokolással együtt a képviselőtestület elé terjeszti. Egyidejűleg tájékoztatja a testületet az előkészítés és véleményegyeztetés során felvetett, de a tervezetben nem szereplő kisebbségi javaslatokról is, utalva a mellőzés indokaira.

b./ A rendelet hiteles, végleges szövegét a jegyző szerkeszti meg. Az önkormányzati rendelet a polgármester és a jegyző írja alá.

c./ Az önkormányzati rendeleteket évenként l-től kezdődően folyamatos sorszámmal  kell ellátni, és fel kell tüntetni az évszámot. Az évszámot követően zárójelben a kihirdetés hónapját /római számmal/ és napját /arab számmal/ kell feltüntetni. A megjelölés magában foglalja az önkormányzat megnevezését, az önkormányzati rendelet elnevezést, az önkormányzati rendelet címét.

/5/ Az önkormányzati rendeletet a Közös Hivatal hirdetőtábláján való kifüggesztéssel kell kihirdetni.

Az önkormányzati rendeletek végrehajtása és hatályosulása
20.§.
/1/ Az önkormányzati rendeletek végrehajtására kötelezettek – a polgármester indítványára –tájékoztatást adnak a végrehajtás helyzetéről és a fontosabb tapasztalatokról.

/2/ A képviselőtestület előtti beszámoltatásnak része a szakterületet érintő rendelet végrehajtásának helyzetéről szóló jelentés is. Egyes rendeletek hatályosulásának ellenőrzését a képviselőtestület bizottsága vagy tanácsnok hatáskörébe utalhatja.

/3/ A jegyző köteles a hatályos önkormányzati rendeletek jegyzékét – a szabályzat függelékeként – naprakész állapotban vezetni.

V. fejezet
A települési képviselők
21.§.
/1/ A képviselőt az Mötv-ben és az SZMSZ-ben rögzített jogok és kötelezettségek illetik meg illetőleg terhelik.

/2/ A települési képviselő az alakuló ülésen illetve a megválasztást követő ülésen az Mötv. 1. melléklete szerint esküt tesz.

/3/ Az önkormányzati képviselő jogait és kötelezettségeit az Mötv. 32.§-a szabályozza.

VI. fejezet
A képviselőtestület bizottságai
22.§.
/1/ A képviselőtestület – meghatározott önkormányzati feladatok ellátására – állandó vagy ideiglenes bizottságot választ.

/2/ A képviselőtestület ügyrendi bizottságot hoz létre 3 fővel. A bizottság feladatait és hatáskörét a 3. melléklet tartalmazza.

/3/ A bizottság belső működési szabályait az Mötv. és az SZMSZ keretei között maga határozza meg.

/4/ A képviselőtestület indokolt esetben meghatározott feladat ellátására ideiglenes bizottságot hozhat létre. Megbízatása, feladatainak elvégzéséig, illetve az erről szóló jelentésének a képviselőtestület által történő elfogadásáig szól.

/5/ A bizottság elnökét és tagjainak több mint a felét a települési képviselők közül kell választani. A polgármester, az alpolgármester, a Közös Hivatal dolgozója nem lehet a bizottság elnöke, tagja.

/6/ A bizottság határozatképességére és határozathozatalára a képviselőtestületre vonatkozó szabályokat kell alkalmazni.

/7/ A bizottság ülését az elnök hívja össze és vezeti.

/8/ Bármely képviselő javaslatot tehet valamely – a bizottság feladatkörébe tartozó – ügy megtárgyalására. A bizottság elnöke az indítványt a bizottság legközelebbi ülése elé terjeszti, melyre köteles meghívni az indítványozó képviselőt.

/9/ A bizottsági döntéshozatalból kizárható az, akit vagy akinek a hozzátartozóját személyesen érinti az ügy. A személyes érintettséget az érdekelt köteles bejelenteni. A kizárásról az elnök esetén a polgármester, bizottsági tag esetén a bizottság minősített többséggel dönt.

/10/ A bizottság azokban az esetekben tart zárt ülést, amelyekben azt az Mötv. kötelezővé teszi vagy megengedi. Döntéseiről a bizottság elnöke adhat tájékoztatást.

/11/ A bizottság minden tagja köteles az ülésen tudomására jutott állami és szolgálati titkot megőrizni.

/12/ A bizottság üléséről jegyzőkönyvet kell készíteni, amely az elhangzott felszólalások rövid ismertetését, a hozott döntést, valamint – külön indítványra – a kisebbségi véleményeket tartalmazza. A jegyzőkönyvet a bizottság elnöke írja alá. Az átruházott hatáskörben hozott döntésről a bizottság elnöke a legközelebbi testületi ülésen tájékoztatást ad.

/13/ A bizottság tevékenységéről a ciklus végén számol be a képviselőtestületnek.

Tanácsnok
23.§.
/1/ A képviselőtestület, a polgármester vagy bármely települési képviselő javaslatára a képviselők közül tanácsnokot választ.

/2/ A tanácsnok által felügyelt feladatkörben csak ellenjegyzésével lehet előterjesztést benyújtani a képviselőtestület ülésére.

VII. fejezet
A polgármester, az alpolgármester, a jegyző
A polgármester
24.§.
/1/ A polgármester a megbízatását főállásban látja el. A képviselőtestület által a polgármesterre átruházott hatáskörök részletes felsorolását az 5. sz. melléklet tartalmazza.

/2/ A polgármester tagja a képviselőtestületnek, a képviselőtestület határozatképessége, döntéshozatala, működése szempontjából települési képviselőnek tekintendő.

A polgármester a megválasztást követően esküt tesz a képviselőtestület előtt.

/3/ A polgármesternek a képviselőtestület működésével összefüggő feladatai körében:

a./ segíti a települési képviselők munkáját,

b./ összehívja és vezeti a testület üléseit,

c./ képviseli az önkormányzatot,

d./ szervezi a településfejlesztést és a közszolgáltatásokat,

e./ biztosítja a demokratikus helyi hatalom gyakorlást, a közakarat érvényesülését.

f./ A polgármester – véleménye szerint önkormányzati érdeket sértő – képviselőtestületi döntés ismételt megtárgyalását kezdeményezheti.

g./ Gondoskodik a testület működésének nyilvánosságáról, helyi fórumok szervezéséről.

h./ Kapcsolatot tart a helyi pártok, társadalmi szervezetek, egyesületek testületeivel.

/4/ A polgármesternek a bizottságok működésével összefüggő főbb feladatai:

a./ indítványozhatja a bizottság összehívását,

b./ felfüggeszti a bizottság döntésének a végrehajtását, ha az ellentétes a képviselőtestület határozatával, vagy sérti az önkormányzat érdekeit.

A felfüggesztett döntésről a képviselőtestület a következő ülésen határoz.

c./ A bizottsági döntéshozatal esetén dönt a bizottsági elnök összeférhetetlenségi ok jelzése alapján a kizárás kérdéséről, ha az ügy a bizottság elnökét, vagy hozzátartozóját személyesen érinti.

/5/ A Közös Hivatal működésének ellenőrzése, feladatok egyeztetése a társult önkormányzatok képviselő-testületeivel.

/6/ Foglalkoztatásával kapcsolatos szabályokat, valamint az összeférhetetlenségre vonatkozó rendelkezéseket az Mötv. határozza meg.

Alpolgármester
25.§.
/1/ A képviselőtestület – saját tagjai közül a polgármester javaslatára titkos szavazással, a képviselőtestület megbízatásának időtartamára – a polgármester helyettesítésére, munkájának segítésére egy fő alpolgármestert választ.

/2/ Az alpolgármester társadalmi megbízatásban látja el feladatait.

jegyző
26.§.
/1/ A képviselőtestület a hatáskörébe tartozó önkormányzati ügyek előkészítésére, az önkormányzati döntések végrehajtására a testületek működésével kapcsolatos adminisztratív feladatok és a jogszabályokban előirt államigazgatási feladatok ellátására, Szentgyörgyvár, Zalavár, Zalacsány, Ligetfalva, Nemesbük és Zalaköveskút Községek Önkormányzatai Képviselő-testületeivel közös önkormányzati hivatalt hoz létre. A hivatal elnevezése: Sármelléki Közös Önkormányzati Hivatal.

A Közös Hivatal székhelye: 8391 Sármellék, Dózsa György u. 324.

A Közös Hivatalról szóló megállapodást a 5. sz. melléklet tartalmazza.

/2/ A Közös Hivatal hivatali létszámát, belső szervezeti felépítését, működésének részletes szabályait, valamint részletes feladat- és hatásköreit a Közös Hivatalt alapító megállapodás rögzíti. E megállapodás tartalmazza:

a./ A Közös Hivatal elnevezését, címét, jogállását,

b./ a Közös Hivatal létszámát,

c./ belső szervezeti felépítését,

d./ alapvető feladatait, ezen belül

- az önkormányzat képviselőtestületeinek működésével kapcsolatos feladatokat,

- a jogszabályban rögzített államigazgatási feladatokat,

- a Közös Hivatal köztisztviselőinek munkarendjét és az ügyfélfogadás rendjét,

- a helyettesítés, kiadmányozás, utalványozás rendjét

- a jegyzőnek a hivatal vezetésével kapcsolatos feladatait,

- munkaértekezletek rendjét,

- a Közös Hivatal fenntartásával kapcsolatos terhek megoszlását.

/3/ A Közös Hivatal ügyrendjének tervezetét – az érintett polgármesterek véleményének kikérésével – a jegyző készíti el és a Szervezeti és Működési Szabályzattal együtt terjeszti a képviselőtestületek elé.

/4/ A Közös Hivatalt létrehozó képviselőtestületek együttes ülése dönt:

a./  a jegyző kinevezéséről, közszolgálati jogviszonyának elrendeléséről, fegyelmi büntetésének kiszabásáról,

b./ a Közös Hivatal ügyrendjének jóváhagyásáról, módosításáról,

c./  a Közös Hivatal működéséről szóló beszámoló elfogadásáról,

d./ a Közös Hivatal költségvetéséről és zárszámadásáról.

/5/ A jegyzővel kapcsolatos egyéb munkáltatói jogokat egymás közötti megállapodás alapján Sármellék község polgármestere gyakorolja. A munkáltatói intézkedéseket azonban köteles a társult önkormányzatok polgármestereivel egyeztetni

/6/ A Közös Hivatal működésének ellenőrzése, a feladatok egyeztetése céljából az érdekelt községek polgármesterei a jegyző részvételével rendszeresen tartanak megbeszéléseket. A megbeszélésen megállapított feladatokat emlékeztetőben rögzítik.

/7/ A jegyző feladat- és hatáskörében:

a./ ellátja a megállapodás szerint érintett képviselőtestületek, bizottságok és képviselők működésével kapcsolatos feladatokat, illetve ezek ellátásáról gondoskodik,

b./ előkészíti a polgármesterek hatáskörébe utalt államigazgatási döntéseket, gondoskodik azok végrehajtásáról,

c./ köteles a Közös Hivatalhoz tartozó települések képviselőtestületi ülésein – személyesen vagy megbízottja útján – részt venni és ott a szükséges felvilágosítást megadni,

d./ évente beszámol a képviselőtestületeknek a Közös Hivatal munkájáról.

(8) A jegyzőt távollétében a Közös Hivatal Szervezeti és Működési Szabályzata alapján az aljegyző helyettesíti.

VIII. fejezet
Társulások
27.§.
/1/ Az önkormányzat a feladatainak hatékonyabb célszerű, gazdaságosabb és ésszerűbb megoldása érdekében társulásokban vesz részt. A képviselőtestület elsősorban a megyei közgyűléssel, más települések képviselőtestületeivel, gazdasági, szolgáltató szervezetekkel, közszolgáltatásokat nyújtó intézményekkel alakít társulásokat.

Társulásos formában keres a vezetékes szolgáltatásokkal, valamint a nyomvonalas fejlesztésekkel kapcsolatos tervek és elképzelések megvalósításánál.

/2/ A képviselőtestület társulási megállapodások megkötése során az Mötv. 87-95.§. és az önkormányzatok társulásairól szóló l997. évi CXXXIV. tv. rendelkezéseiben foglaltak szerint jár el.

/3/ A képviselőtestület a rendelkezésre álló /szellemi és anyagi/ eszközökkel támogatja a választópolgárok olyan öntevékeny együttműködéseit is, amelyek céljuk és rendeltetésük szerint a helyi önkormányzati feladatok /közügyek/ megoldására irányul.

/4/ A lakossági önszerveződő szervezetekkel való együttműködés célja és rendeltetése:

a./ tervek, fejlesztési koncepciók, programok egyeztetése,

b./ a lakossági szükségletek kielégítésére szolgáló beruházási és településfejlesztési tervek véleményeztetése,

c./ a lakosság közügyek intézésébe való bevonása, a jogi felvilágosító munkával kapcsolatos tapasztalatok módszerek közös konzultációkon történő megvitatása,

d./ kulturális javak megóvása és fejlesztése.

IX. fejezet
Helyi népszavazás
28.§.
/1/ A helyi népszavazásra a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvényben meghatározottak az irányadók.

/2/ Helyi népszavazást a település választópolgárai húsz százalékának megfelelő számú választópolgár kezdeményezhet.

Lakossági fórumok
29.§.
/1/ A képviselőtestület szükség szerint, de legalább évente egy esetben közmeghallgatást tart.

/2/ A közmeghallgatás alkalmával a településen működő társadalmi szervezetek, egyesületek, civil szerveződések képviselői közérdekű ügyben, helyi önkormányzati ügyben a képviselőtestülethez, az egyes települési képviselőkhöz, a polgármesterhez, az  alpolgármesterhez vagy a jegyzőhöz kérdéseket intézhetnek, illetőleg közérdekű javaslatokat tehetnek.

/3/ A közmeghallgatás helyéről, idejéről, az esetleges ismertetésre vagy tárgyalásra kerülő tárgykörökről a Közös Hivatal hirdetőtábláján, helyi szórólap útján kell tájékoztatást adni a rendezvény előtt legalább l5 nappal.

/4/ A közmeghallgatást a polgármester vezeti, melyről jegyzőkönyv készül, tartalmára, készítésére a képviselőtestület jegyzőkönyvére irányuló szabályok érvényesülnek.

X. fejezet
Önkormányzat gazdasági alapjai
Önkormányzat vagyona
30.§.
/1/ Az önkormányzat tulajdonára és gazdálkodására vonatkozó legalapvetőbb rendelkezéseket külön önkormányzati rendelet határozza meg, melyben a testület megállapítja:

a./ a forgalomképtelen vagyontárgyak körét,

b./ a törzsvagyon korlátozottan forgalomképtelen tárgyait és azokat a feltételeket, amelyekre figyelemmel  kell lenni, a vagyontárgyakról való rendelkezés során,

c./ azoknak a vagyontárgyaknak, vagyoni részeknek és vagyoni jogoknak a körét, amelyek elidegenítéséről, megterheléséről, vállalkozásba való beviteléről, illetőleg más célú hasznosításáról csak helyi népszavazással lehet dönteni.

/2/ Az önkormányzat törzsvagyonát /forgalomképtelen törzsvagyon, korlátozottan forgalomképes törzsvagyon/, valamint a forgalomképes vagyontárgyak tételes körét a vagyon rendelet tartalmazza.

/3/ Az önkormányzat vagyonának növelése érdekében részt vesz gazdasági vállalkozásokban . E részvétel formájáról és módjáról külön önkormányzati rendelet tartalmaz előírásokat.

/4/ Önkormányzat nevében kötelezettséget csak a polgármester vagy az általa megbízott személy vállalhat, ennek ellenjegyzésére a jegyző vagy annak meghatalmazottja jogosult.

/5/ A képviselőtestület hitelt csak abban az esetben vehet fel, amennyiben más finanszírozási

mód nem lehetséges, vagy gazdaságilag célszerűtlen.

/6/ A polgármester az önkormányzati vagyon helyzetének alakulásáról köteles tájékoztatni az állampolgárokat.

Az önkormányzat költségvetése
31.§.
/1/ A képviselőtestület a költségvetését önkormányzati rendeletben határozza meg. A költségvetés összeállításának részletes szabályait az államháztartásról szóló törvény, a finanszírozás rendjét és az állami hozzájárulás mértékét az állami költségvetési törvény határozza meg.

/2/ A költségvetési rendeletet a képviselőtestület két tárgyalási fordulóban fogadja el.

/3/ A költségvetési rendelet tervezetét a jegyző készíti elő és a polgármester terjeszti a képviselőtestület elé.

/4/ A zárszámadási rendelet tervezetét a jegyző készíti elő és a polgármester terjeszti a képviselőtestület elé.

Az önkormányzati gazdálkodás főbb szabályai
32.§.
/1/ Az önkormányzat gazdálkodásának feladatait a Közös Hivatal látja el. E körben különösen:

a./ a Nemzetgazdasági Minisztérium által előirt módon és időben elkészíti a költségvetési tájékoztatót, a költségvetési beszámolót, valamint a havi pénzforgalmi információt, mindezeket megküldi a MÁK részére.

b./ Beszedi az önkormányzat saját bevételeit.

c./ Igényli a MÁK-tól a címzett és céltámogatásokat. 

d./ Gondoskodik az önkormányzat által létrehozott és működtetett intézmények pénzellátásáról.

e./ Biztosítja az önkormányzat pénzforgalmi szemléletű kettős könyvvitelének szabályszerű vezetését, ezen belül – a Nemzetgazdasági Minisztérium által meghatározottak szerint – kialakítja a saját, valamint az intézmények könyvvitelének számlarendjét.

f./ Biztosítja az önkormányzat éves vagyonleltárát és azt csatolja az év végi költségvetési beszámolóhoz.

g./ Elkészíti az önkormányzat éves vagyonleltárát és azt csatolja az év végi költségvetési beszámolóhoz.

h./ Az önkormányzat költségvetési számláját kezelő pénzintézeten keresztül gondoskodik az önkormányzat tartozásainak és az önkormányzat intézményei működési kiadásainak kiegyenlítéséről illetőleg teljesítéséről.

/2/ Az önkormányzat által alapított és fenntartott intézmények önállóan gazdálkodnak, a dologi kiadásokra biztosított pénzeszközöket kizárólag csak a Közös Hivatal által meghatározott ütemben és mértékben használhatják fel.

Az intézmény részére biztosított éves költségvetési keretet csak a képviselőtestület csökkentheti, illetőleg vonhatja el. Az intézmény a kötelező térítési díjon és a képviselőtestület  által kötelezően előirt bevételi összegen felüli bevételeivel  is a testület döntésének megfelelően gazdálkodhat, illetve használhatja fel dologi kiadásokra.

/3/ A Közös Hivatal és az önkormányzat által müködtetett intézmények vezetői a kisebb összegű készpénz kifizetéseket a házipénztárban kezelt ellátmányból – a házipénztárban meghatározott szabályok szerint teljesíti.

Az önkormányzat gazdálkodásának ellenőrzése
33.§.
/1/ Az önkormányzat gazdálkodását az Állami Számvevőszék ellenőrzi.

/2/ A saját önkormányzati intézmények pénzügyi ellenőrzését a képviselőtestület látja el.

/3/ A képviselőtestület gazdálkodásának belső ellenőrzéséről a jogszabályban meghatározott képesítésű belső ellenőr útján gondoskodik.

Közzététel
34.§.
Az államháztartásról szóló 1992. XXXVIII. tv. 15/A.§-a szerinti közzététel a község honlapján (www.szentgyorgyvar.hu) valósul meg.

Felterjesztési jog
35.§.
/1/ A képviselőtestület az általa irányított szerv működésével illetőleg az általa kibocsátott jogszabállyal, jogi irányítási eszközzel és egyéb döntésével kapcsolatban véleményt nyilváníthat, kifogással élhet, kezdeményezheti annak megváltoztatását vagy visszavonását.

/2/ A képviselőtestület az önkormányzati jogokat, illetőleg a helyi önkormányzat feladat és hatáskörét érintő bármely kérdésben közvetlenül vagy érdekképviseleti szervezete útján az adott kérdésben hatáskörrel rendelkező állami szerv vezetőjéhez fordulhat.

a./ tájékoztatást, adatot, szakmai és jogértelmezési kérdésben állásfoglalást, a /továbbiakban együtt: tájékoztatást/ kérhet.

b./ javaslatot tehet intézkedés megtételét kezdeményezheti.

/3/ A képviselőtestület felterjesztési jogának gyakorlását megelőzően kéri a témakör szerint  érintett önkormányzati bizottság véleményét.

XI. fejezet
Záró rendelkezések
36.§.
/1/ Az SZMSZ kihirdetését követő napon lép hatályba.

/2/ Az SZMSZ mellékleteinek folyamatos vezetéséről, kiegészítéséről a jegyző gondoskodik.

/3/ A szabályzat a Közös Hivatal hivatali ideje alatt a jegyzőnél tekinthető meg.

/4/ Jelen SZMSZ hatálybalépésével egyidejűleg hatályát veszíti a képviselőtestület 5/2011.(IV.15) önkormányzati rendelete.

37.§.
Az SZMSZ mellékletei:
l./  A települési képviselők névsora, lakcíme

2./ Önkormányzati bizottságok jegyzéke, elnöke és tagjai

3./ Az egyes bizottság feladatai és hatásköre

4./ Polgármesteri hatáskörök

5./ Közös Hivatal létrehozásáról szóló megállapodás

6./ Az önkormányzat részvételével működő társulások

Sármellék, 2014. november 25.
Ádovics István                                                                          Hetesi Krisztina         polgármester                                                                                   jegyző                                
A rendelet kihirdetve:
Sármellék, 2014. november 26.
                                                                                                       Hetesi Krisztina
                                                                                                                      jegyző


[1]
Módosította: 10/2017. (X. 5.) önkormányzati rendelet

